Sektor za inženjersku geologiju zavoda za geologiju Federacije Bosne i Hercegovine

Sektor za inženjersku geologiju je jedan od šest sektora odnosno organizacionih jedinica u Federalnom Zavodu za geologiju čiji je osnivač Vlada Federacije Bosne i Hercegovine.

 Djelatnost 

Sektor (I/G) vrši izradu geoloških podloga za prostorno planiranje, rudarske aktivnosti, razvoj urbanizacije i infrastrukturnih objekata. Priprema analize i izvještaje, stručna uputstva i objašnjenja iz oblasti inženjersko-geoloških istraživanja. Učestvuje u izradi propisa iz nadležnosti Sektora. Priprema nacrte srednjoročnih i godišnjih programa radova. Prati oblast inženjerske-geologije u naučnom i stručnom smislu i vrši naučno-stručno usavršavanje zaposlenih u sektoru, te vrši  druge poslove iz djelokruga Sektora.

 Aktuelni projekti 

Projekt: Katastar klizišta Federacije BiH

Izrada Katastra klizišta kao zbornika osnovnih podataka o klizištima i o izvršenim istraživanjima te njegovim karakteristikama, započeta je u toku 2006 godine.

Klizišta kao savremeni geološki procesi veoma su česta pojava na području regiona Federacije BiH. Intenzivnim korištenjem terena u smislu urbanizacije, zatim izgradnjom raznih objekata  infrastrukture i komunikativnih pravaca zahtijevaju veoma detaljno inženjerskogeološko poznavanje prostora. U nedovoljno inženjerskogeološko proučenim terenima, a naročito u kojima su obrazovana klizišta i postoje povoljni uslovi za njihovo proširenje, kao i formiranje novih, antropogeni uticaj dolazi do punog izražaja u negativnom smislu, odnosno dovodi do ubrzanja procesa kliženja i samim tim do neadekvatnog korištenja prostora.

Suočavajući se sa prisutnom problematikom oko pojave brojnih klizišta, što se naročito ispoljilo ovih godina, Federalni zavod za geologiju je pristupio planskoj izradi katastra klizišta počev od najugroženijih do manje ugroženih dijelova teritorije Federacije. Cilj izrade katastra klizišta je dugoročno inženjerskogeološko izučavanje terena, kako bi se u potpunosti sagledale i definisale osobine terena radi njegovog uredjenja i najracionalnijeg korištenja.

Program rada na izradi Katastra sastojat će se od slijedećeg:

prikupljanje, obrada, analiza i korištenje svih raspoloživih postojećih geoloških, inženjerskogeoloških, hidrogeoloških i drugih podataka, koji su od značaja za formiranje inženjerskogeoloških uslova terena;
terenska istraživanja, uglavnom inženjerskogeološka kartiranja terena, koja obuhvataju prikupljanje podataka o klizištima i nestabilnim padinama, kao i o najosnovnijim karakteristikama terena i van područja klizišta i to za potrebe izrade inženjerskogeološke karte terena, kao podloge katastru klizišta u R 1:5 000;
Korisnost od izrade katastra klizišta i nestabilnih padina je višestruka i može se primijeniti u slijedećim slučajevima:

Izrada inženjerskogeoloških podloga u razmjeri 1:10 000 za nivo GUP-a naselja, prostornih planova posebne namjene i slično;
Za projektovanje detaljnih inženjerskogeoloških istraživanja za nivo DUP-a;
Kao podloga za planiranje razvoja seoskih naselja, vikend područja, rekreativnih zona i slično;
Kao podloga za planski izbor novoprojektovanih saobraćajnica, DKV, vodovoda, gasovoda, toplovoda, PTT linija i drugih linijskih objekata, a samim tim i kao osnova za projektovanje detaljnih inženjerskogeoloških istraživanja radi plasiranja istih;
Djelimično kao podloga za utvrdjivanje boniteta zemljišta u poljoprivredne i šumarske svrhe;
Djelimično kao podloga pri uredjenju brdskih i planinskih vodotoka.
S obzirom da se dio terena područja Federacije ocjenjuje kao nestabilan, to se svojstvo stabilnosti uzima kao veoma važan element pri inženjerskogeološkom rejoniranju terena za potrebe urbanističkog planiranja. Pri tome se katastar klizišta i nestabilnih padina koristi kao osnovni dokument pristupa daljim detaljnim inženjerskogeološkim istraživanjima terena, kako za potrebe urbanizacije, tako i za drugu aktivnost u terenu.

Za potrebe individualne gradnje u seoskim, a često i o prigradskim područjima, katastar klizišta i nestabilnih padina predstavlja jedini dokument ili prethodi inženjerskogeološkim istraživanjima za glavni urbanistički plan.

Podaci katastra klizišta korisno će poslužiti za projektovanje detaljnih inženjerskogeoloških istraživanja. Pored toga, na širem području, koje pripada seoskom rejonu, katastar klizišta predstavlja, sa aspekta stabilnosti, jedini dokument pri daljem planiranju i razvoju individualne gradnje, bilo da se radi o seoskim domaćinstvima ili o vikend kućama.

Kategorija:Zavod za geologiju Federacije Bosne i Hercegovine